ส่วนที่ 1

ข้อมูลสรุป

ส่วนที่ 1

ข้อมูลสรุป (Executive Summary)

ภายหลังการควบรวมกิจการระหว่าง บริษัทหลักทรัพย์ เอบีเอ็น แอมโร เอเซีย จำกัด (มหาชน)
กับ บริษัทหลักทรัพย์ แอสเซท พลัส จำกัด (มหาชน) เสร็จสมบูรณ์ในเดือนพฤษภาคม 2547
และได้จดทะเบียนเปลี่ยนแปลงชื่อบริษัทใหม่เป็น บริษัทหลักทรัพย์ เอเซีย พลัส จำกัด (มหาชน)
เมื่อวันที่ 7 มิถุนายน 2547 แล้ว
นับได้ว่าเป็นการรวมตัวของบริษัทหลักทรัพย์ที่มีบริการครบวงจรขนาดใหญ่ที่สุดของไทย
ซึ่งสามารถตอบสนองต่อความต้องการอันหลากหลายของนักลงทุนในปัจจุบันได้เป็นอย่างดี

บริษัทหลักทรัพย์ เอเซีย พลัส จำกัด (มหาชน) ประกอบไปด้วยจุดแข็งของทั้งสองบริษัทที่ควบรวมกัน
เพื่อให้สามารถให้บริการด้านหลักทรัพย์และการลงทุนได้อย่างครบวงจร
โดยในด้านธุรกิจนายหน้าซื้อขายหลักทรัพย์
บริษัทใช้จุดเด่นด้านฐานลูกค้าขนาดใหญ่และเครือข่ายสาขาทั่วประเทศ
ผนวกเข้ากับความชำนาญด้านธุรกิจสถาบัน
เพื่อให้เป็นบริษัทหลักทรัพย์ที่มีองค์ประกอบของธุรกิจทั้งด้านลูกค้ารายย่อยและลูกค้าสถาบันที่เหมาะสม
โดยบริษัทมีส่วนแบ่งการตลาดเป็นอันดับสองในปี 2547 มีปริมาณการซื้อขายเฉลี่ยร้อยละ ร้อยละ
8.08 ของการซื้อขายรวมของตลาด

นอกจากนี้ จุดแข็งด้านวาณิชธนกิจของ บริษัทหลักทรัพย์ แอสเซท พลัส จำกัด (มหาชน) เดิม
ก็ได้กลายเป็นส่วนสำคัญส่วนหนึ่งของการดำเนินงานของ บริษัทหลักทรัพย์ เอเซีย พลัส จำกัด
(มหาชน) ในปัจจุบัน
โดยนอกเหนือจากการเป็นที่ปรึกษานำบริษัทเข้าจดทะเบียนในตลาดหลักทรัพย์แล้ว
บริษัทก็ได้บุกธุรกิจด้านการเป็นที่ปรึกษาทางการเงินด้านอื่นๆ เช่น การควบรวมกิจการ
ซึ่งเป็นกิจกรรมด้านธุรกิจการเงินที่น่าจับตามองในอนาคต ทั้งนี้ ในปี 2547
บริษัทเป็นแกนนำบริษัทเข้าจดทะเบียนในตลาดหลักทรัพย์จำนวน 6 บริษัท โดยมีมูลค่าตลาดรวมกว่า
3,200 ล้านบาท
และยังมีบริษัทที่ยังอยู่ในขั้นตอนการเตรียมการเพื่อนำเข้าจดทะเบียนในตลาดอีกเป็นจำนวนมาก
นอกจากนี้บริษัทยังได้เข้าร่วมเป็นผู้จัดจำหน่ายหลักทรัพย์และประกันการจำหน่ายหลักทรัพย์ของ 18
บริษัท ซึ่งมีมูลค่ารวมกว่า 114 ล้านบาท และยังเป็นที่ปรึกษาทางการเงินในด้านต่าง ๆ ให้กับอีก
56 กิจการ

ทางด้านการลงทุน บริษัทก็เริ่มมีกิจกรรมการลงทุนในตลาดหลักทรัพย์เพิ่มขึ้นในครึ่งหลังของปี 2547
โดยรูปแบบการลงทุนจะเลือกลงทุนในบริษัทที่มีปัจจัยพื้นฐานและมีการบริหารงานที่ดี นอกจากนี้
บริษัทก็จัดให้มีการพิจารณาหาโอกาสในการลงทุนในบริษัทนอกตลาดหลักทรัพย์ที่มีศักยภาพ
เพื่อเพิ่มผลตอบแทนในการลงทุนของบริษัท

ธุรกิจจัดการการลงทุนก็เป็นธุรกิจใหม่ที่น่าสนใจอีกธุรกิจหนึ่งของบริษัท
โดยบริษัทได้เข้าถือหุ้นอยู่เต็มจำนวนใน บริษัทหลักทรัพย์จัดการกองทุน แอสแซท พลัส จำกัด
เพื่อรุกธุรกิจทางด้านนี้ โดยเริ่มดำเนินการในปี 2547 เป็นปีแรก
สามารถเสนอกองทุนออกขายแก่ประชาชนทั่วไปจำนวน 6 กอง ในปีแรกนี้
และได้รับการตอบรับเป็นอย่างดีจากนักลงทุนทั่วไป นอกจากนี้ บริษัทหลักทรัพย์จัดการกองทุน
แอสเซท พลัส ก็จัดเป็นบริษัทหลักทรัพย์จัดการกองทุนชั้นแนวหน้าทางด้านการจัดการกองทุนส่วนบุคคล
โดยมีมูลค่าตลาดรวมของกองทุนส่วนบุคคลที่บริหารกว่า 8,000 ล้านบาท
บริษัทเชื่อว่าธุรกิจจัดการการลงทุน เป็นธุรกิจที่มีแนวโน้มการเติบโตที่ดี
และจะเป็นแหล่งรายได้ที่มั่นคงแหล่งหนึ่งของบริษัทในอนาคต

นอกจากธุรกิจหลักดังที่กล่าวมาแล้ว บริษัทยังมีการพัฒนาธุรกิจใหม่ๆต่อไปอย่างต่อเนื่อง
โดยได้มีการจัดเตรียมทีมงานเพื่อเตรียมพร้อมสำหรับธุรกิจตราสารอนุพันธ์ซึ่งจะเปิดตัวในปี 2548 นี้
นอกจากนี้ยังได้จัดเตรียมทีมงานเพื่อรุกตลาดด้านการยืมและการให้ยืมหลักทรัพย์ ซึ่งธุรกิจใหม่ ๆ
เหล่านี้ ไม่เพียงแต่เป็นการเพิ่มสินค้าและบริการทางด้านธุรกิจนายหน้าซื้อขายหลักทรัพย์เท่านั้น
แต่ยังสามารถใช้เป็นเครื่องมือเพื่อเสริมสร้างงานด้านวาณิชธนกิจได้อีกด้วย